Document ID: 31994D0462

KOMISSION PÄÄTÖS,
tehty 22 päivänä heinäkuuta 1994,
klassiseen sikaruttoon liittyvistä tietyistä suojatoimenpiteistä Saksassa ja päätöksen 94/178/EY kumoamisesta (94/462/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon eläinlääkärin- ja kotieläinjalostustarkastuksissa yhteisön sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY(1), sellaisena kuin se on viimeksi muutettuna direktiivillä 92/118/ETY(2), ja erityisesti sen 10 artiklan 4 kohdan,
sekä katsoo, että
koska klassisen sikaruton tautipesäkkeitä on havaittu Saksan eri alueilla, komissio teki 23 päivänä maaliskuuta 1994 päätöksen 94/178/EY(3), sellaisena kuin se on viimeksi muutettuna päätöksellä 94/365/EY(4), klassiseen sikaruttoon liittyvistä tietyistä suojatoimenpiteistä Saksassa sekä päätösten 94/27/EY ja 94/28/EY kumoamisesta,
klassisen sikaruton tautipesäkkeitä on havaittu uudelleen Saksassa; jotkut näistä tautipesäkkeistä sijaitsevat alueilla, joilla sikoja on runsaasti ja joilla tautia esiintyy luonnonvaraisissa villisioissa,
elävillä sioilla, tuoreella sianlihalla ja tietyillä lihatuotteilla käytävän kaupan vuoksi nämä tautipesäkkeet muodostavat uhan muiden jäsenvaltioiden karjalle,
Saksa on toteuttanut yhteisön toimenpiteistä klassisen sikaruton torjumiseksi 22 päivänä tammikuuta 1980 tehdyn päätöksen 80/217/ETY(5) mukaisia toimenpiteitä ja ottanut käyttöön muita toimenpiteitä,
selvyyden vuoksi päätöksessä 94/178/EY esitetyt toimenpiteet olisi kumottava, ja
tässä päätöksessä määrätyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
1 Saksa saa lähettää muihin jäsenvaltioihin:
a) jalostus- tai lihotussikoja ainoastaan jos:
- ne ovat lähtöisin tilalta, jonne ei ole tuotu eläviä sikoja kyseisten sikojen lähettämistä välittömästi edeltävän 30 päivän aikana,
- niille on tehty negatiivisen tuloksen antanut klassisen sikaruton (HC-virus) vasta-aineiden toteamiskoe; tämä koe on tehtävä direktiivin 80/217/ETY liitteessä IV olevan 1 kohdan määräysten mukaisesti varmentamista edeltävien 4 päivän aikana,
- niille on tehty alkuperätilalla neuvoston direktiivissä 64/432/ETY(6) säädetty kliininen tutkimus. Tutkimuksen on käsitettävä kaikki siat ja alkuperätilan vastaavat laitteet. Alkuperätilalla ja missä tahansa keräyskeskuksessa eläimet on merkittävä korvamerkillä siten, että tila tai keskus voidaan tarkistaa ja jäljittää. Kuljetusvälineessä on oltava virallinen sinetti, josta ilmenee alkuperäpiiri (Kreis).
b) teurastettavaksi tarkoitettuja sikoja ainoastaan jos ne ovat lähtöisin sellaisesta epidemiologisesta yksiköstä, jonne ei ole tuotu eläviä sikoja kyseisten sikojen lähettämistä välittömästi edeltävän 30 päivän aikana.
2 Edellä 1 kohdan a alakohdassa tarkoitettujen eläinten yhteisön sisäisiin siirtoihin annetaan lupa vasta kolmen päivän kuluttua paikallisen toimivaltaisen eläinlääkintäviranomaisen lähettämästä, määräpaikkana olevan jäsenvaltion eläinlääkinnän keskusviranomaiselle osoitetusta ilmoituksesta.
2 artikla
Direktiivissä 64/432/ETY säädetyssä terveystodistuksessa, joka on Saksasta lähetettyjen elävien sikojen mukana, on oltava seuraava maininta:
"Klassiseen sikaruttoon liittyvistä tietyistä suojatoimenpiteistä Saksassa 22 päivänä heinäkuuta 1994 tehdyn päätöksen 94/462/EY mukaisia eläimiä."
3 artikla
Saksan on järjestettävä serologinen tarkastus sioille klassisen sikaruton viruksen (HC-virus) vasta-aineiden havaitsemiseksi liitteessä II olevien määräysten mukaisesti.
Tarkastusohjelmien tulokset ja niihin liittyvä epidemiologinen analyysi on toimitettava komissiolle kuukausittain.
4 artikla
Saksan on huolehdittava siitä, että sikojen kuljetukseen käytetyt ajoneuvot puhdistetaan ja desinfioidaan jokaisen käytön jälkeen, ja sen on esitettävä todiste tästä desinfioinnista.
5 artikla
Saksan on toteutettava vaadittavat toimenpiteet seuraamuksien määräämiseksi tämän päätöksen rikkomisesta, erityisesti jos todetaan, ettei vaadittavia asiakirjoja voida esittää.
Seuraavat toimenpiteet on toteutettava, ellei kuljettaja esitä todistetta siitä, että kuljetusväline on desinfioitu tai ellei eläinten omistaja toimita todistetta negatiivisen tuloksen antaneesta kliinisestä kokeesta:
a) toimivaltainen viranomainen ottaa väliaikaisesti haltuunsa kuljetusvälineen ja siat;
b) jos tilanne ei ole korjaantunut toimivaltaisen viranomaisen vaatimuksen johdosta enintään kahdenkymmenenneljän tunnin määräajassa,
- toimivaltainen viranomainen ottaa kuljetusvälineen haltuunsa,
- siat hävitetään.
Kuljetusvälinettä ei vapauteta eikä korvausta sikojen hävittämisestä myönnetä ennen tuomioistuimen tai hallintoviranomaisen tekemää päätöstä.
6 artikla
Jäsenvaltioiden on tehtävä kauppaan soveltamiinsa toimenpiteisiin tämän päätöksen noudattamisen edellyttämät muutokset. Niiden on ilmoitettava tästä komissiolle viipymättä.
7 artikla
Tällä päätöksellä kumotaan päätös 94/178/EY.
8 artikla
Tätä päätöstä on tarkasteltava uudelleen ennen 20 päivää syyskuuta 1994 ottaen huomioon Saksan terveystilanteen kehitys.
9 artikla
Tämä päätös on osoitettu kaikille jäsenvaltioille.
Tehty Brysselissä 22 päivänä heinäkuuta 1994.

Labels: 3
18
6